༈ན་མོ་གུ་ར་ཝེ།  ཞིང་ཕྱོགས་བཅུའི་རྒྱལ་བ་མ་ལུས་པ།  ། སྐུ་གཅིག་ཏུ་བསྡུས་པའི་བདག་ཉིད་ཅན།  ། རྗེ་རྒྱལ་བ་གཉིས་པ་བློ་བཟང་གྲགས།  ། མི་བདག་གི་སྤྱི་བོའི་གཙུག་ཏུ་བཞུགས།  ། དུས་དེང་ནས་བཟུང་སྟེ་བྱང་ཆུབ་བར།  ། དུས་མཐོ་དམན་སྐྱིད་སྡུག་ཅི་བྱུང་ཡང་།  ། རྗེ་ཁྱེད་ལས་རེ་ས་གཞན་མེད་པས།  ། དུས་རྟག་ཏུ་ཐུགས་རྗེས་གཟུང་དུ་གསོལ།  ། ལམ་ངེས་འབྱུང་བྱང་སེམས་ཡང་དག་ལྟ།  ། སྔགས་ཟབ་མོའི་རིམ་གཉིས་རྟོགས་པ་རྣམས།  ། མགོན་ཁྱོད་ཀྱིས་ཇི་ལྟར་དགོངས་པ་བཞིན།  ། དུས་མྱུར་དུ་རྟོགས་པར་བྱིན་གྱིས་རློབས།  ། དཔལ་བདེ་ཆེན་བླ་མ་ལྷ་ཡི་སྐུར།  ། རང་གསལ་བའི་སྤྱི་མགྲིན་སྙིང་ཁ་གསུམ།  ། ལྷ་རྡོ་རྗེ་གསུམ་གྱི་ངོ་བོ་ཉིད།  ། རིགས་བརྒྱ་ལྔ་གཅིག་འདུས་ཡི་གེ་བཞུགས།  ། (༦༣)དོན་དེ་ཉིད་གོམས་པར་བྱས་པ་ལས།  ། ཐབས་རླུང་སེམས་བཀྲ་བའི་སྒྱུ་མའི་སྐུ།  ། དོན་འོད་གསལ་ཆོས་དབྱིངས་ཁ་སྦྱོར་བ།  ། སྐྱབས་རྡོ་རྗེ་འཆང་མངོན་འགྲུབ་པར་མཛོད།  ། མཐའ་ནམ་མཁའ་ཇི་སྲིད་འགྲོ་བའི་དོན།  ། དཔལ་ཡིད་བཞིན་ནོར་ལྟར་སྤྱོད་པ་ལ།  ། རྗེ་བློ་བཟང་གྲགས་པ་ཁྱོད་ཉིད་དང་།  ། དུས་རྣམ་པ་ཀུན་ཏུ་མཚུངས་གྱུར་ཅིག། ཅེས་པ་འདི་ནི་མགྲོན་གཉེར་རབ་འབྱམས་པ་བློ་བཟང་དགེ་ལེགས་ནས་༧རྗེ་རྒྱལ་བ་གཉིས་པ་བློ་བཟང་གྲགས་པ་ལ་གསོལ་བ་འདེབས་པའི་རིམ་པ་དབེན་ས་སྙན་བརྒྱུད་ཀྱི་རྫོགས་རིམ་དང་འབྲེལ་བ་ཞིག་དགོས་ཞེས་བསྐུལ་བ་ལྟར་ལུགས་འདིའི་རྣལ་འབྱོར་སྤྱོད་པ་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །